b'\n_START_ARTICLE_\nProtipape\xc5\xbe Konstantin II.\n_START_SECTION_\n\xc5\xbdivljenjepis\n_START_PARAGRAPH_\nLeto in mesec dni je bilo potrebno, da so se zadeve okrog sede\xc5\xbea  svetega Petra  tolikanj umirile, da je bilo mogo\xc4\x8de izvoliti pape\xc5\xbea po zakoniti poti. V tem \xc4\x8dasu sta vladala dva protipape\xc5\xbea: enega so nastavile rimske milice, drugega pa Langobardi.\n_START_SECTION_\nDva protipape\xc5\xbea\n_START_PARAGRAPH_\nPo smrti Pavla I. se je vnela okrog pape\xc5\xa1kega prestola huj\xc5\xa1a bitka kot pri prej\xc5\xa1njih pape\xc5\xa1kih volitvah. Nepijski knez Toto je s pomo\xc4\x8djo oboro\xc5\xbeenih kmetov zasedel Lateran in razglasil za pape\xc5\xbea svojeg brata Konstantina, ki je bil \xc5\xa1e laik. Palestrinskega, albanskega in porto\xc5\xa1kega \xc5\xa1kofa je prisilil, da so mu v nekaj dneh podelili vse redove, ne upo\xc5\xa1tevajo\xc4\x8d potrebnih \xc4\x8dasovnih razmikov. Rimljani pa ga niso hoteli priznati; zategadelj se je prito\xc5\xbeil pri Pipinu kot rimskemu patriciju in mu obenem pisno sporo\xc4\x8dil, da na vzhodu v Bizancu ne preganjajo \xc4\x8de\xc5\xa1\xc4\x8denja svetih podob. Frankovskega kralja mu ni uspelo prepri\xc4\x8dati, u\xc5\xbealjeni Rimljani pa so ga dali oslepiti, mu odvzeli pape\xc5\xa1ko in \xc5\xa1kofovsko \xc4\x8dast. Njegov naslednik \xc5\xa0tefan III. (IV.) je 769 sklical Lateransko sinodo, kjer so ga zasli\xc5\xa1evali, izob\xc4\x8dili, mu odvzeli znamenja pape\xc5\xa1tva ter ga poslati v samostan, kjer je tudi umrl; Tota pa so v uli\xc4\x8dnih neredih umorili. Tako se je kon\xc4\x8dalo kratko Konstantinovo vladanje. Sledil mu je protipape\xc5\xbe Filip (768), ki pa je vladal en sam dan._NEWLINE_Konstantin II. je sicer imel nekaj privr\xc5\xbeencev, vendar so jih nasprotniki s silo onemogo\xc4\x8dili.\n_START_SECTION_\nSmrt\n_START_PARAGRAPH_\nProtipape\xc5\xbe Konstantin II. je umrl neznano kdaj, nekako okrog leta 770, v samostanu v Nepiju ali njegovi bli\xc5\xbeini, kamor je bil izgnan.'